Hvor er 39 ton farlige kemikalier blevet af?

Det spørgsmål står tilbage, efter at Fyens Stiftstidende i den seneste måned har gravet i, hvad der er sket med de mange ton kemikalier, som blev efterladt i en erhvervsejendom på Nordbirkvej i Seden, efter at virksomheden Printline A/S gik konkurs i 2016.

Fallitboet efterlod i foråret 2017 kemien - og regningen på flere hundrede tusinder kroner for at bortskaffe det - til Seden Ejendomsinvest ApS, der ejer bygningen i Seden.

Knap to år efter er mængden af kemikalier faldet fra 78 ton til 31 ton, men virksomhedens direktør og medejer, Torben Brandt Rasmussen, har trods flere opfordringer fra Odense Kommune kun leveret dokumentation for, at omkring otte ton kemikalier er blevet bortskaffet korrekt. Som situationen er i dag, mangler der altså dokumentation for, at 39 ton kemikalier er blevet bortskaffet og destrueret miljømæssigt forsvarligt.

Det viser Fyens Stiftstidendes kulegravning af sagen, som vækker bekymring hos flere eksperter i kemi.

- Det virker påfaldende, hvis man ikke kan give en forklaring på, hvor 39 ton kemi er, siger Carl Th. Pedersen, kemiker og lektor emeritus fra Syddansk Universitet, hvor han også var rektor i perioden 1983-1993.